Չարենցի տուն-թանգարանը հիմնադրման օրից Հայաստանի մայրաքաղաքի ամենաաշխույժ մշակութային օջախներից մեկն է: Այստեղ պարբերաբար ցուցահանդեսներ, գրքերի շնորհանդեսներ, քննարկումներ, համերգներ, ասմունքի երեկոներ են կազմակերպվում: Թանգարանի մշտական ցուցադրությանը զուգահեռ՝ ապահովվում է նաև այցելուների հոսքը դեպի Չարենցի հյուրընկալ տուն, որի դռները ժամանակին մշտապես բաց են եղել նրա հայրենակիցների առաջ մինչև 1935 թվականը, երբ Չարենցն արդեն մեկուսացված էր, հեռացվել էր աշխատանքից ու Գրողների միությունից, սկսվել էին նրա հանդեպ հալածանքներն ու շատ քչերն էին համարձակվում այցելել բանաստեղծին: